課僕詣田所偶用淵明庚戌歲九月中于西田穫早稻韻
作者：俞德鄰
朝代：宋

paragraphs: 人生念何事，方寸纏憂端。
憂端日澒洞，胡不思自安。
富貴等電露，變滅無留觀。
百畝雖已隘，朝耕夕復還。
秋風穡寶實，十口無饑寒。
何爲苦役役，而欲事所難。
所以沮溺徒，不受名利干。
行藏隨用舍，千載師孔顔。
作勞有餘暇，柴門晝常關。
斗酒且自勞，此外無足歎。